**UVB behandling**

**Patientinformation**

Lysbehandling med UVB er effektivt ved en række forskellige hudsygdomme.

UVB er kortbølgede ultraviolette stråler, der påvirker hudens øverste lag, og er den del af sollyset, som giver forbrænding (solskoldning) ved længere tids ophold i solen. Her i klinikken anvender vi smalspektret UVB.

Behandlingen gives til de områder af huden, der er påvirket af hudsygdommen. Behandlingen gives i en kabine, hvor man skal stå op.

Under selve behandlingen **SKAL** du anvendes øjenbeskyttelse.

Mænd skal have kønsdelene afdækket under behandlingen.

Behandlingen gives som udgangspunkt 3 gange om ugen, men kan gives dagligt – sædvanligvis i alt 20-30 behandlinger. Efter 20 behandlinger bliver du set af hudlægen, der vurderer, om behandlingen har den ønskede effekt, og der tages stilling til fremtidig behandling.

Behandlingen øges gradvis under forløbet efter en tabel, som er udarbejdet efter, hvilken hudsygdom og hvilken hudtype, der behandles.

Det er vigtigt, at du før hver behandling fortæller, om der efter sidste behandling kom en reaktion, der var stærkere end en svag rødme og varmefornemmelse i huden. Svag rødme og varmefornemmelse er uden betydning, men i tilfælde af forbrænding – stærk rødme og evt. kløe, svie og blæredannelse – **SKAL** du kontakte os.

Huden kan blive udtørret i behandlingsperioden. Det anbefales derfor at du plejer huden med fed fugtighedscreme – gerne morgen og aften.

Enhver anden form for soldyrkelse i behandlingsperioden – både solarie og naturlig sol – er ikke tilrådeligt, da det kan give forbrænding, og gøre det sværere at vurdere, hvilken dosis vi skal give dig.

Husk altid at oplyse om evt. medicinindtagelse, også hvis du får ny medicin i behandlingsperioden, da medicin i nogle tilfælde kan øge hudens lysfølsomhed, og dermed give forbrænding.

Hvis du er i behandling med en steroidcreme eller salve, skal denne normalt gradvist aftrappes, efterhånden som effekten af lysbehandlingen indtræder.

Enhver længerevarende lysbehandling indebærer en risiko for udvikling af hudkræft. Risikoen er dog lille, og må opvejes med den bedring af hudlidelsen, som behandlingen kan give.

Der er tale om godartet hudkræft, som kan behandles tilfredsstillende, og hvor risikoen for spredning til indre organer er yderst ringe.

 Hudklinikken maj 2019, Sanne Buus